**PÁLYÁZATI FELHÍVÁS**

**ESETMEGOLDÓ VERSENYRE ÉS HALLGATÓI ÖSZTÖNDÍJRA**

a BME Térítési és Juttatási Szabályzat 37. § alapján

**PÁLYÁZATI FELHÍVÁS**

ESETMEGOLDÓ VERSENYRE ÉS HALLGATÓI ÖSZTÖNDÍJRA

A Budapesti Műszaki és Gazdaságtudományi Egyetem (a továbbiakban: BME) a nemzeti felsőoktatásról szóló 2011. évi CCIV. törvény 85/C. § d) pontja, valamint a BME Térítési és Juttatási Szabályzat 37. §-ában adott felhatalmazás alapján ― a BME és a Magyar Nemzeti Bank (a továbbiakban: MNB) (a továbbiakban együtt: **Kiírók**) közötti együttműködés keretében ― a felhívás szerinti esetmegoldóversenyt és ehhez kapcsolódóan egyetemi ösztöndíjpályázatot (a továbbiakban együtt: **Pályázat)** hirdet az alábbiak szerint.

1. **A Pályázat célja**

(1) A BME és az MNB közös célja, hogy a BME hallgatóit ösztönözze a korszerű és innovatív pénzügyeket, a zöld gazdaságot és a fenntartható menedzsmentet érintő kutatásra, amelyek olyan elemeket is tartalmaznak, amelyek túlmutatnak a graduális képzésben oktatott tananyagon. A Pályázat keretében zajló esetmegoldó verseny keretében a hallgatói csapatok átfogó vállalati problémákat ismerhetnek meg és vizsgálhatják meg egy cég működését és a menedzseri döntések előkészítését egy előkészített eseten keresztül.

1. **A Pályázat benyújtására jogosultak köre**

(1) Pályázatot benyújtani három vagy négyfős csapatokban lehetséges, úgy, hogy a csapat valamennyi tagja a 2023/2024. tanév 1. (őszi) félévben a BME-n aktív hallgatói jogviszonnyal rendelkező, alapképzésben (BA/BSc), mesterképzésben (MA/MSc), osztatlan képzésben, illetve doktori képzésben tanulmányokat folytató nappali vagy levelező munkarendű hallgató (a továbbiakban: **Csapat**).

(2) A Csapat nevezése érvényét veszti és a pályázatuk azonnal kizárására kerül a Pályázatból, így ösztöndíjat sem kaphat a Csapat ha a csapatban résztvevő bármely hallgató hallgatói jogviszonya a Pályázat időtartama alatt bármely okból megszűnik.

1. **A Pályázatra jelentkezés folyamata**

(1) A Pályázatra a jelentkezés a [Myaccount](https://myaccount.ecosim.hu/) oldalon (https://myaccount.ecosim.hu/) a [versenyek](https://myaccount.ecosim.hu/versenyek) (https://myaccount.ecosim.hu/versenyek) menüpont alatti regisztrációval történik. A jelentkezés során a minden csapattagnak (Pályázó) külön kell jelentkeznie) megadva szükséges adatait a webes felületen.

(2) A jelentkezéssel egyidejűleg a Csapatok csapatnevet adnak meg. A névnek egyértelműen azonosítania kell a Csapatot, ezért több ugyanolyan nevű Csapat nem indulhat. Ha a választani kívánt név már regisztrálásra került, a rendszer erre felhívja a jelentkező figyelmét. A Csapatnév nem sértheti mások vallási, faji, etnikai, nemi, földrajzi, identitásbeli, politikai hovatartozását és személyét. Azon Csapatokat, amelyek neve a fentieket megsérti, a BME.s főszervező felszólíthatja Csapatnevük megváltoztatására. Amennyiben a Csapat nem változtatja meg a nevét, a regisztrációjuk automatikusan érvénytelennek minősül, pályázatuk kizárásra kerül a Pályázatból és a Csapat ösztöndíjat sem kaphat.

(3) A Pályázat BME-n belüli főszervezője: Dr. Kalló Noémi, GTK MVT tanszék egyetemi docense. (kallo.noemi@gtk.bme.hu)

(4) Sikeres regisztrációt követően a rendszer visszaigazolást küld a megadott e-mail címre. Célszerű a spam mappát is ellenőrizni, a továbbiakra való tekintettel pedig beállítani, hogy a Kiíró által küldött e-mailek ne spamként kerüljenek megjelenítésre. Amennyiben a visszaigazoló email 24 órán belül sem érkezik meg, akkor a szervezővel kell felvenni a kapcsolatot a kallo.noemi@gtk.bme.hu címen.

(5) A jelentkezés határideje: 2023. november 16. 23:59

1. **A Pályázat menete**

(1) A Pályázathoz kapcsolódó határidők, időpontok:

|  |  |
| --- | --- |
| A jelentkezés határideje: | 2023. november 16. 23:59 |
| Az esettanulmány kiküldése csapatoknak: | 2023. november 17. |
| Az esettanulmányhoz kapcsolódó vezetői összefoglaló és prezentáció feltöltésének határideje: | 2023. november 20. 8:00 |
| Döntőbe való kerülésről értesítés: | 2023. november 22. |
| Döntő | 2023. november 24. 9:00 |
| Eredményhirdetés: | a döntő végén 2023. november 24. |
| Ösztöndíj folyósítása: | Az eredményhirdetést követő 60 napon belül |

(2) A Pályázat keretében megvalósuló esettanulmányi verseny (Verseny) összesen két fordulóból, a válogatóból és a döntőből áll. A Csapatok a válogatóhoz és a döntőhöz kapcsolódó anyagokat, részletes szabályokat, útmutatásokat a fordulók előtt a regisztrációkor megadott e-mail címre kapják meg.

(3) Válogató

a) A Verseny válogató fordulója során a Csapatoknak le kell adniuk a számukra a jelentkezési időszakot követően kiadott esettanulmány megoldását. A megoldás egy vezetői összefoglalóból és egy prezentációból áll össze. Az esettanulmány nyelve angol, a vezetői összefoglaló és a prezentáció magyar vagy angol nyelven is elkészíthető, és az esettanulmányban megadott kérdésekre válaszol.

b) A Csapatok az esettanulmányt kidolgozásra 2023. november 17-én délután 16 óráig kapják meg.

c) A vezetői összefoglaló borítóján és a prezentációban szerepelnie kell a Csapattagok neveinek, szakjainak és az esettanulmány címének. A vezetői összefoglaló borítón kívüli terjedelme nem haladhatja meg az egy (1) A4-es oldalt. A vezetői összefoglaló 12pt méretű, Calibri típusú, álló betűk, 12pt térközzel és szimpla sorközzel, sorkizártan, normál (2.5 cm) margókkal, kizárólag .docx/PDF formátumban, elektronikus formában nyújtható be a verseny weboldalának felületén a Versenyek menüpontban. A vezetői összefoglalóban képek és ikonok használhatóak, de azok forrását kötelező megadni. A vezetői összefoglaló esetében nincs kötelezően megadott stílus.

d) A prezentáció terjedelme maximum 30 dia, a Csapat saját maga dönti el, hogy a főprezentáció és a függelék arányát a diasoron belül milyen arányban határozza meg. A döntő során nem szükséges a prezentáció minden diáját kivetíteni, ugyanakkor bizonyos számítások függelékdiákon való megjelenítése segíteni tudja a kérdésekre adott válaszok szakmai alátámasztását. A prezentáció diáit számozottan pptx formátumban kell elektronikusan benyújtani. A Csapatoknak megengedett a tankönyvek és internetes források használata a felkészüléshez és a kutatáshoz, ugyanakkor az internetes forrásoknak szabadon hozzáférhetőnek kell lenniük a bizottság számára.

e) A prezentáció és a vezetői összefoglaló végleges, a benyújtási határidő után a módosításra nincs lehetőség.

f) Az esettanulmányhoz kapcsolódó vezetői összefoglaló és prezentáció elkészítésének és feltöltésének határideje a Myaccount oldalra: 2023. november 20. 08:00.

g) A kész prezentáció és a vezetői összefoglaló csak a regisztráció követően tölthetők fel az online felületre. A BME-s főszervező a feltöltési időszakban – közvetlenül a határidő előtt pedig fokozottan – rendelkezésre áll az esetlegesen felmerülő technikai kérdések megválaszolására és a problémák kezelésére. Amennyiben bármilyen technikai probléma merül fel, úgy a megoldás – a probléma tényére való hivatkozás mellett – e-mail formájában is benyújtható a megadott határidőig a kallo.noemi@gtk.bme.hu e-mail címen.

(4) Döntő

a) A döntőn a bizottság által a válogató fordulóban a (4)b. pont alapján legjobbnak ítélt 5 csapat vehet részt, melyről az érintett Csapatok november 22.-ig értesítést kapnak. A BME főszervező fenntartja a jogot, hogy az ösztöndíjra a kiválasztható csapatok számát a megoldások minőségre való tekintettel megváltoztassa.

b) A megoldások (a válogatón elkészített prezentáció és a vezetői összefoglaló) értékelésének szempontjai (max. 60 pont):

|  |  |
| --- | --- |
| **Szempont** | **Elérhető pontok** |
| A megoldás szakmai kidolgozottsága | (0-25 pont) |
| A megoldás megvalósíthatósága | (0-15 pont) |
| A megoldás formai megjelenése | (0-10 pont) |
| A megoldás megjelenő újszerűség, kreativitás | (0-10 pont) |

c) A döntőben a kiválasztott Csapatoknak szóban kell előadnia a prezentációt maximum 10 percben a bizottság előtt. A bizottság a Csapatoknak kérdéseket tesz fel a prezentációval és annak tartalmával kapcsolatosan, amelyekre a Csapatoknak helyben, gondolkodási idő nélkül kell választ adnia, ezzel is bizonyítva, hogy saját munkájukat adják elő.

d) Amennyiben a kiválasztott Csapat nem jelenik meg a döntőn, az a Csapat automatikus Pályázatból való kizárását vonja maga után, így ez a Csapat nem is részesülhet ösztöndíjban.

e) A döntőre 2023. november 24. 9 órától a Hungarian Innovation Hub MNB Innovációs terében (BME, Z. épület 10.em.) kerül sor.

1. **A bizottság**

(1) A válogató során elkészített megoldások elbírálásáról a bizottság dönt, amelynek tagjai a BME főszervező által felkért szakértők a Magyar Nemzeti Bankból, a Budapesti Műszaki és Gazdaságtudományi Egyetemről és vállalatoktól, minimum 3 fő. A bizottság a jelentkezési időszak lejártát követő 2 (kettő) napon belül, november 22-ig kizárja a Versenyből azon Csapatokat, akik jelentkezésüket hiányosan vagy határidőn túl nyújtották be, továbbá a verseny céljának szem előtt tartása mellett a válogató során elkészített megoldások értékelésével kiválasztja a legjobb, azaz a legmagasabb pontszámot szerzett csapatokat, ezzel a döntőben részt venni jogosultak körét.

(2) A válogató során elkészített megoldások értékelésének szempontjai:

|  |  |
| --- | --- |
| **Szempont** | **Elérhető pontok** |
| A megoldás szakmai kidolgozottsága | (0-25 pont) |
| A javaslat megvalósíthatósága | (0-15 pont) |
| A diasor és a vezetői összefoglaló formai megjelenése | (0-10 pont) |
| A javaslatban megjelenő újszerűség, kreativitás | (0-10 pont) |

(3) A válógatón elért pont egy alappontszámként szolgál. A döntőt követően a bizottság dönt a fődíjas és különdíjas Csapatok kiválasztásáról a válogatón elért alappontszám, a döntőben bemutatott előadás és a feltett kérdésekre adott válasz alapján. A válogatón elért alappontszám 70%-ban, az előadás minősége és a feltett kérdésekre adott válasz 30%-ban határozza meg a végső sorrendet.

1. **A Pályázaton elnyerhető ösztöndíj**

(1) A bizottság döntése alapján a döntőben első helyezést elérő Csapat tagjainak ösztöndíja 200 000 forint fejenként (fődíjas Csapat).

(2) A bizottság a döntőbe jutott Csapatok között további különdíjakat hirdethet meg összesen nettó 1 000 000 forint értékben.

(3) Kiírók fenntartják a jogot, hogy a Pályázatok minőségére tekintettel bármely helyezést ne ítéljenek oda.

**VII. Hiánypótlás**

(1) A Pályázat során a leadási határidőt követően hiánypótlásra lehetőség nincs.

**VIII. Adatvédelem**

(1) A BME és az MNB a pályázati felhíváshoz kapcsolódóan a személyes adatokat önálló adatkezelőként, a hatályos adatvédelmi és egyéb jogszabályoknak megfelelően kezeli a mellékelt adatkezelési és adatvédelmi tájékoztatók szerint.

**XII. Jogorvoslat**

(1) A pályázati eljárás során hozott döntések ellen a BME Térítési és Juttatási Szabályzatban meghatározott eljárásrendben élhet jogorvoslati kérelemmel a Pályázó.

**XIII. Tájékoztatás**

(1) A Pályázatról további felvilágosítás Dr. Kalló Noémitől ([kallo.noemi@gtk.bme.hu](mailto:kallo.noemi@gtk.bme.hu)) kérhető.

**XIV. Melléklet**

Mellékletek száma: 2

1. számú melléklet: Adatkezelési tájékoztató BME

2. számú melléklet: Adatkezelési tájékoztató MNB

Budapest, 2023. november